കള്ളക്കടത്ത്: കസ്റ്റംസ് കാര്യക്ഷമമല്ലെന്ന് ആശ്രയം ഒറ്റുകാര് നെടുമ്ബാശേരി കൊച്ചി അന്താരാഷ്ട്ര വിമാനത്താവളത്തില് സ്വര്ണം പിടികൂടുന്നതില് കസ്റ്റംസ് കാര്യക്ഷമമല്ലെന്ന് ആക്ഷേപം. സ്വര്ണക്കടത്തുസംഘങ്ങള് തമ്മിലുള്ള കുടിപ്പകയില് ഒറ്റുകാര് നല്കുന്ന വിവരം മാത്രമാണ് കസ്റ്റംസിന് ആശ്രയം. ഒരുമാസത്തിനുശേഷമാണ് അനധികൃതമായി കടത്താന് ശ്രമിച്ച രണ്ടേമുക്കാല് കിലോയിലധികം സ്വര്ണം കൊച്ചി വിമാനത്താവളത്തില് പിടികൂടിയത്. കോഴിക്കോട് സ്വദേശികളായ രണ്ട് യാത്രക്കാര് ശനി, ഞായര് ദിവസങ്ങളിലായി കൊണ്ടുവന്ന സ്വര്ണം പിടികൂടിയത് സ്വര്ണക്കടത്തുസംഘങ്ങള് തമ്മിലുള്ള ഒറ്റിന്റെ ഭാഗമാണെന്നാണ് സൂചന. സ്വര്ണം ഒളിപ്പിച്ചുകടത്തുന്ന വിവരം കസ്റ്റംസിനെ ഒരാള് വിളിച്ച് അറിയിച്ചപ്പോഴാണ് രണ്ടുപേരും പിടിയിലായത്. സംസ്ഥാനത്തെ മറ്റ് വിമാനത്താവളങ്ങളില് സ്വര്ണക്കടത്ത് കേസുകള് കൂടിയിട്ടും നെടുമ്ബാശേരിയില് അത് കുറഞ്ഞതായി ആക്ഷേപമുണ്ട്. മയക്കുമരുന്നും സ്വര്ണവും കടത്തിയാല് കണ്ടെത്താന് ആധുനിക സ്കാനിങ് സംവിധാനവും ഡോഗ് സ്ക്വാഡും സിയാലിലുണ്ട്. എന്നിട്ടും ജൂലൈയില് കോടികള് വിലവരുന്ന ബ്രൗണ്ഷുഗറുമായി കസ്റ്റംസ് പരിശോധനയില് കുരുങ്ങാതെ പുറത്തിറങ്ങിയ സിംബാബ്വെ സ്വദേശിനിയെ ആഭ്യന്തര ടെര്മിനലിലെ സുരക്ഷാ ഉദ്യോഗസ്ഥരാണ് പിടികൂടിയത്. ഇവര്ക്കൊപ്പം എത്തിയ ഒരാള് റോഡുമാര്ഗം രക്ഷപ്പെട്ടു. കെനിയന് സ്വദേശിയായ യുവാവിനെ പിടികൂടിയത് ഡിആര്ഐ നേരിട്ടെത്തിയാണ്. സംസ്ഥാനത്തെ മയക്കുമരുന്ന്, സ്വര്ണക്കടത്ത് സംഘത്തിന്റെ ഇഷ്ടകേന്ദ്രമായി കൊച്ചി മാറുന്നതായി രഹസ്യാന്വേഷണ ഏജന്സികള് റിപ്പോര്ട്ട് ചെയ്തിട്ടും വിമാനത്താവളത്തിലെ എയര് കസ്റ്റംസ് വിഭാഗം നിഷ്ക്രിയത്വം തുടരുകയാണ്. ഉദ്യോഗസ്ഥരും കള്ളക്കടത്തുകാരും ചേര്ന്ന ലോബി പ്രവര്ത്തിക്കുന്നുണ്ടോയെന്ന് സംശയമുയരുന്നുണ്ട്.